উত্তরপ্রদেশে সামনেই বিধানসভা নির্বাচন। আর তার ঠিক আগেই ভাঙনের মুখে ক্ষমতাসীন সমাজবাদী পার্টি। আর তার পিছনে নাকি পারিবারিক গোলমাল। সেটাও ঠিক যেন মেগা সিরিয়ালের প্লট। এমনটাই অভিযোগ জমা পড়ল খোদ সমাজবাদীর পার্টির সুপ্রিমো মুলায়ম সিংহ যাদবের কাছে।
এমনিতেই সমাজবাদী পার্টি পরিবার-নির্ভর। মুলায়ম সিংহ যাদব দলের সুপ্রিমো। তাঁরই ছেলে অখিলেশ সিংহ যাদব রাজ্যের মুখ্যমন্ত্রী। ওদিকে অখিলেশের স্ত্রী, শ্বশুরমশাই মুলায়ম সিংহ যাদবের সঙ্গে লোকসভায় সাংসদ। মুলায়মের ভাই, ভাইপোরাও দলের নানা দায়িত্বে। কেউ বিধায়ক, কেউ সাংসদ। এবার সেই পরিবারের মধ্যেই উঠেছে একে অন্যের ক্ষতি করার অভিযোগ। আর অভিযোগ উঠেছে, অখিলেশের ক্ষতি করছেন তাঁর সৎ মা এবং এক কাকা।
উদয়বীর সিংহ নামে সমাজবাদী পার্টির এক বিধায়ক অভিযোগ তুলেছেন, মুলায়মের দ্বিতীয়া স্ত্রী সাধনা এবং ভাই শিবপাল হাত মিলিয়ে অখিলেশের ক্ষতি করতে চাইছেন। এ নিয়ে মুলায়মকে রীতিমতো চিঠি লিখে সতর্ক করেছেন উদয়বীর। 
সমাজবাদী পার্টির শীর্ষ নেতৃত্বে তথা যাদব পরিবারে অভ্যন্তরীণ বিরোধ কিছু দিন ধরেই তুঙ্গে। মূল লড়াইয়ে একদিকে মুলায়মের পুত্র অখিলেশ যাদব এবং মুলায়মের ভাই তথা দলের প্রবীণ নেতা রামগোপাল যাদব। আর অন্য দিকে রয়েছেন মুলায়মের আর এক ভাই শিবপাল সিংহ যাদব। তিনি আবার অখিলেশ মন্ত্রিসভার গুরুত্বপূর্ণ সদস্য। এই কাকার সঙ্গেই নাকি অখিলেশের বিরুদ্ধে হাত মিলিয়েছেন মুলায়মের দ্বিতীয়া স্ত্রী সাধনা। এঁদের সঙ্গে রয়েছেন অমর সিংহ। দীর্ঘ দিন রাজনীতির বাইরে থাকার পরে কিছুদিন আগেই সমাজপাদী পার্টিতে ফিরে এসেছেন অমর সিংহ। প্রথমে শোনা গিয়েছিল মুলায়ম সাধনা-শিবপাল-অমর গোষ্ঠীর দিকেই ঝুঁকে রয়েছেন। কিন্তু দলে এখন চূড়ান্ত জনপ্রিয়তা মুখ্যমন্ত্রী অখিলেশ যাদবের। এই পরিস্থিতিতে দলে ভাঙনের ভয়ে আপাতত ভারসাম্য রক্ষার নীতি নিয়েই চলছেন মুলায়ম।
তবে মুলায়ম ক্ষোভ-বিক্ষোভ যে চাপা দিতে পারছেন না তারই প্রমাণ উদয়বীরের চিঠি। সেই চিঠি এখন সংবাদমাধ্যমের হাতেও। চিঠিতে উদয়বীর দাবি করেছেন, মুলায়ম সিংহের দ্বিতীয় স্ত্রী সাধনা অখিলেশের ক্ষতি করার জন্য তুক তাক করেছেন।
সমাজবাদী পার্টির পক্ষে আশু মালিক জানিয়েছেন, এই চিঠি আসলে নেতাজি মুলায়ম সিংহ যাদবের ভাবমূর্তি নষ্ট করার জন্যই দেওয়া হয়েছে।